Når jeg lufter mine venstreorienterede holdninger over for kollegaer på byggepladsen, slår det mig, at jeg ikke har gode svar på de problemer, som de står med. Og det har jeg tilfælles med resten af venstrefløjen.

Den vigtigste årsag til højredrejningen blandt privatansatte arbejdere er, at venstrefløjen totalt mangler svar på de udfordringer, arbejdere står over for. Jeg forstår sgu godt de kollegaer, der stemmer på Dansk Folkeparti«.

Ordene kommer fra den 35-årige betonarbejder Jakob Mathiassen, som er noget så sjældent som en arbejder med venstreorienterede holdninger. Dem er der ikke mange af. Den seneste Megafonmåling lavet for Politiken viser, at et stort flertal af ufaglærte og faglærte arbejdere stemmer på Dansk Folkeparti eller Venstre. Det er et kæmpe problem, mener Jakob Mathiassen, som er aktuel med et kapitel i Cevea-bogen: 'Højrepopulismen – venstrefløjens akilleshæl’.